1Ebyo naabibagambira ngu mutakaatentebuka. 2Baryababinga omu mateeraniro; kandi obunaku buhikye, obu weena oribaita ariteekateeka, ngu yaakora eki Ruhanga amuragiire. 3Ebyo baryabikora, ahabw'okuba tibakamanyaga Taata nobu yaakuba nyowe. 4Mbwenu ebyo byona naabibagambira, ngu obunaku bwabyo ku burihika, mumanye ku naabibagambiire. Ebyo tindabibagambiire mu kutandika, ahabw'okuba nkaba nkibaine. 5Kwonka mbwenu ninza ahari Ogwo owantumire, kandi tihariho n'omwe omuriimwe orikumbuuza ati: Nooza hi? 6Mbwenu ahabw'okubagambira, emitima yaanyu yaijura obusaasi. 7Nobu kiraabe kiri kityo, kwonka ka mbagambire amazima; okugyenda kwangye niimwe kuraagasire; manya ku ndaabe ntagyenzire, Omuhwezi ogwo tariija hariimwe; kwonka ku ndaagyende, ndyamubooherereza. 8Nawe ku ariija aryashinja abantu b'omu nsi aha bikwatiraine n'ekibi, n'okuhikiirira, kandi n'orubanja. 9Aha bikwatiraine n'ekibi, ahabw'okuba tibaraanyikiriize; 10aha kuhikiirira, ahabw'okuba ninza ahari Taata, kandi timurindeeba bundi; 11aha kucwa orubanja, ahabw'okuba mukama w'ensi egi yaaherize kusingwa orubanja. 12Nkiine bingi eby'okubagambira, kwonka hati timurikubaasa kubyemera. 13Mutima ow'amazima ku ariija, aryabahabura, mumanye amazima goona; ahabw'okuba tarigamba habwe wenka, kureka ebi arihurira, nibyo arigamba, kandi aryabamanyisa n'ebiriija kubaho. 14Aryampimbisisa, ahabw'okuba aryaiha aha byangye, abibagambire. 15Kyona eki Taata aine n'ekyangye; nikyo naabagirira nti: Byona ebi aribagambira, aryabiiha omu byangye. 16Hatsigaireyo omwanya mukye mube mutakindeeba; kandi bwanyima y'omwanya mukye mugarukye mundeebe. 17Bamwe omu batendekwa be baabuuzana bati: Ekyo eki arikutugambira ni ki? Naagira ati: Hatsigaire omwanya mukye mube mutakindeeba; kandi ati: Bwanyima y'omwanya mukye mugarukye mundeebe; kandi ati: Ninza owa Taata. 18Baagaruka baagira bati: Naamanyisa ki okugira ati: Hatsigaire omwanya mukye? Ka tutarikwetegyereza ki arikumanyisa. 19Yesu amanya ku barikwenda kumubuuza; atyo abagira ati: Nimubuuzana amakuru g'eki naagamba nti: Hatsigaireyo omwanya mukye mube mutakindeeba, kandi bwanyima y'omwanya mukye mugarukye mundeebe! 20Buzimazima nimbagambira nti: Imwe muryarira, mucure, kwonka ensi yo eryashemererwa; muryagira obusaasi, kwonka obusaasi bwanyu buryarugamu okushemererwa. 21Omukazi, ku aba naarumwa, agira obusaasi, ahabw'okuba obunaku bwe bwahika; kwonka ku aheza kuzaara, obwo busaasi bumweba ahabw'okushemerererwa omuntu owaazaarwa omu nsi. 22Naimwe hati mwine obusaasi, kwonka ndyabareeba obundi, emitima yaanyu eshemererwe, haza okwo kushemererwa kwanyu tihaine orikubaaka. 23Aha kiro ekyo timurigira ki mwambuuza. Buzimazima nimbagambira nti: Kyona eki murishaba Taata omu iziina ryangye, aryakibaha. 24Okuhitsya hati timukashabaga kintu kyona omu iziina ryangye; mushabe, muryaheebwa, haza okushemererwa kwanyu kubone kuhikira kimwe. 25Ebyo byona mbaire nimbibagambira omu nfumu; kwonka obunaku nibwija kuhika, obu ntakibagambira mu nfumu, kureka okubagambira bwerure ebikwatiraine na Taata. 26Ekyo kiro ku kirihika, muryashaba omu iziina ryangye, kandi tindikugira nti ndyabashabira ahari Taata. 27Manya eki Taata abakundira, n'ahabw'okuba naimwe mukankunda, kandi mwaikiriza ku naarugira ahari Ruhanga. 28Nkaruga ahari Taata, naija omu nsi; mbwenu ninduga omu nsi, ninza owa Taata. 29Abatendekwa be baamugira bati: Mbwenu kwo noogamba butunu, tokicwa nfumu! 30Hati twayetegyereza ku orikumanya byona, kandi ku omuntu weena atarikwetenga kukubuuza; n'ahabw'ekyo nitwikiriza ku waarugire ahari Ruhanga. 31Yesu yaabagarukamu ati: Mbwenu buzima kwo mwaikiriza? 32Reeba, obunaku nibwija kuhika, kandi kwo bwahikire, obu muraataataanisibwe, buri omwe akatoora ogwe, mukantsigaho nyenka; kwonka shi tindi nyenka, ahabw'okuba Taata ari hamwe naanye. 33Ebyo naabibagambira, ngu mugire obusingye omuriinye. Omu nsi muryareeba enaku; kwonka mugume, nyowe ensi ngisingwire.
Copyright
Learn More
lug_Latn zho_Hant eng_Latn